b'\n_START_ARTICLE_\nTanni Kents\n_START_SECTION_\nEluk\xc3\xa4ik\n_START_PARAGRAPH_\nTanni (ristinimega Constancia Gr\xc3\xbcnthal) s\xc3\xbcndis Kuressaares juristidest vanemate esimese lapsena. Varajases lapsep\xc3\xb5lves oli ta suviti Haapsalus, kuna isa oli Tallinn-Haapsalu rahukogu kohtunik, aastast 1933 oli ta suviti Muhus, isa vanematekodus. Kooli l\xc3\xa4ks ta aastal 1931 (varem \xc3\xb5petas teda ema kodus, kuna ta emal oli ka kodukooli\xc3\xb5petaja kutse, siiani \xc3\xb5iendas ta igal kevadel eksamid Tartu 1. algkoolis), Eesti Noorsoo Kasvatuse Seltsi T\xc3\xbctarlaste G\xc3\xbcmnaasiumi, kus ta aastal 1933 l\xc3\xb5petas algkooli ja aastal 1938 g\xc3\xbcmnaasiumi. Aastatel 1938\xe2\x80\x931942 \xc3\xb5ppis ta Tartu \xc3\x9clikooli \xc3\xb5igusteaduskonnas, mille l\xc3\xb5petamisel kaitses diplomit\xc3\xb6\xc3\xb6 teemal "Pandi\xc3\xb5iguse, eriti kinnispandi\xc3\xb5iguse arengust Balti Eriseaduses"; t\xc3\xb5si 1940 s\xc3\xbcgisest 1941 jaanuarini oli ta eksmatrikuleeritud, kuna perekondliku p\xc3\xa4ritolu t\xc3\xb5ttu oli tal \xc3\xbclik\xc3\xb5rge \xc3\xb5ppemaks, mida ta ei suutnud maksta. Seet\xc3\xb5ttu t\xc3\xb6\xc3\xb6tas ta Tartu T\xc3\xbctarlaste Internaadis v\xc3\xa4ikeametnikuna, kogus raha ja jaanuaris 1941 v\xc3\xb5is ta \xc3\xb5pinguid j\xc3\xa4tkata._NEWLINE_Aastal 1944 lahkus ta (Haapsalust laevaga Juhan, kaaslasteks poeg J\xc3\xbcri ja vend Timotheus) Rootsi, tema abikaasa Kaljo ja isa Timotheus Gr\xc3\xbcnthal lahkusid Rootsi muhulatse mootorpurjekal, ema Vera Poska-Gr\xc3\xbcnthal ja \xc3\xb5de Vera kolmanda laevaga. Kevadel 1951 lahkus ta koos abikaasa Kaljo ning poegade J\xc3\xbcri ja Jaaniga Rootsi auriku Gripholm pardal Kanadasse, kuhu nad j\xc3\xb5udsid 2. mail 1951 (Halifaxi sadamasse). Kanadas elas ta perega aastatel 1951\xe2\x80\x931980 Montrealis, aastal 1955 ostsid nad maja Montreali eeslinnas Cartierville\'is. Kuna pojad olid asunud elama Torontosse, abikaasa Kaljo Pill oli surnud ja uue abikaasa Paul Kentsi lapsed elasid Toronto l\xc3\xa4hedal, m\xc3\xbc\xc3\xbcs ta Montreali maja maha ning kolis koos abikaasaga Torontosse, kus nad ostsid korteri eestlaste kortermajas Eesti Kodu._NEWLINE_Alates 1970. aastatest oli ta oma ema Vera Poska-Gr\xc3\xbcnthali asutatud ajakirja Triinu juures tegev ema abilisena. Aastatel 1985\xe2\x80\x931995 oli ta (kuni ajakirja sulgemiseni) ajakirja Triinu peatoimetaja.\n_START_SECTION_\nIsiklikku\n_START_PARAGRAPH_\nConstancia oli ajakirjanik Vera Poska-Gr\xc3\xbcnthali ja jurist Timotheus Gr\xc3\xbcnthali teine laps, riigimees Jaan Poska lapselaps. Tal oli \xc3\xb5de Vera (s\xc3\xbcndinud 1925) ning vanem vend luuletaja, arst ja pagulaspoliitik Ivar Gr\xc3\xbcnthal (1924\xe2\x80\x931996) ja noorem vend Timotheus Gr\xc3\xbcnthal jr (s\xc3\xbcndinud 1930). Ta oli kaks korda abielus. Tema esimene abikaasa Kaljo Pill l\xc3\xb5petas Tartu \xc3\x9clikooli agronoomiateaduskonna metsateaduse osakonna, sellest abielust s\xc3\xbcndisid pojad J\xc3\xbcri ja Jaan. P\xc3\xa4rast abikaasa Kaljo surma abiellus ta aastal 1979 geoloog Paul Kentsiga. Tema t\xc3\xa4di oli arst Ksenia Poska (1896\xe2\x80\x931964), teine t\xc3\xa4di oli ajakirjandusdoktor Tatjana Poska (1900\xe2\x80\x931988) (oli abielus Aleksander Arderiga ja seej\xc3\xa4rel teises abielus Eduard Laamaniga), t\xc3\xa4di lapsed on baptisti vaimulik Arpad Arder (1922\xe2\x80\x931995) ning luuletaja Ilona Laaman (s. 1934); kolmas t\xc3\xa4di oli lasteraamatute t\xc3\xb5lkija Anna Poska (1905\xe2\x80\x931986); neljas t\xc3\xa4di advokaat Helena (Jelena) Poska\xe2\x80\x93Niinemanni (1907\xe2\x80\x931939); Niina (Nina) Poska\xe2\x80\x93Lehes (1913\xe2\x80\x931953); jurist ja vaimulik J\xc3\xbcri Poska (1919\xe2\x80\x931974).'